ET Euroopa Liidu Teataja C 72/3

KOMISJONI ARVAMUS,

26. veebruar 2015,

väärtpaberiosaluste statistikat käsitleva Euroopa Keskpanga muudetud määruse eelnõu kohta

(2015/C 72/02)

Sissejuhatus

15. jaanuaril 2015 sai komisjon Euroopa Keskpangalt (EKP) palve esitada oma arvamus väärtpaberiosaluste statistikat käsitleva muudetud määruse eelnõu kohta.

Komisjonil on kõnealuse palve üle hea meel ja ta märgib, et sellega täidab EKP oma kohustust konsulteerida komisjoniga kõigi oma määruste eelnõude üle, mis on seotud komisjoni statistikavajadustega, nagu need on sätestatud nõukogu määruse (EÜ) nr 2533/98 (statistilise teabe kogumise kohta Euroopa Keskpanga poolt) (1) artikli 5 lõikes 2, et tagada ühtsus, mida on vaja nii EKP kui ka komisjoni teabega seotud vajaduste rahuldamiseks. Hea koostöö EKP ja komisjoni vahel on kasulik nii mõlemale institutsioonile kui ka kasutajatele ja andmeesitajatele, sest see teeb Euroopa statistika koostamise tõhusamaks.

Komisjon tunnustab asjakohaste andmete ja statistika olulisust finantsasutuste usaldatavusnõuete täitmise järelevalve tegemisel, et jälgida väärtpaberiosaluste suurust ja liikumisi (nii riigisiseselt kui ka piiriüleselt) ning samuti finantsinstrumentide liiki. Komisjon nõustub määruse eelnõu põhjenduses 3 esitatud hinnanguga, et riski suurenemise dünaamikat ei saanud finantskriisi ajal õigesti hinnata, kuna puudusid üksikasjalikud andmed kahepoolsete riskipositsioonide ja riski mõju ülekandumise kanalite kohta.

Finantsasutuste ja turgude järelevalvet toetava institutsioonina toetab komisjon seetõttu täielikult põhimõtet arendada väärtpaberite andmebaasi, mis sisaldaks teavet ka väärtpaberitehingute osapoolte kohta. Lisaks võib sellist väga täpset teavet kasutada mitmel muul statistilisel eesmärgil, kui see sisaldub muudes statistilistes andmekogumites ja on nendega seotud ning kui neis andmetes on kasutatud ühiseid mõisteid. Seda arvesse võttes märgib komisjon rahuloluga, et väärtpaberiosaluste statistikat käsitlev EKP muudetud määruse eelnõu võtab piisavalt arvesse uut Euroopa arvepidamise süsteemi (ESA 2010), mis on kehtestatud Euroopa Parlamendi ja nõukogu 21. mai 2013. aasta määrusega (EL) nr 549/2013 (Euroopa Liidus kasutatava Euroopa rahvamajanduse ja regionaalse arvepidamise süsteemi kohta) (2).

Märkused õigusakti ettepaneku kohta ja ettepanekud selle muutmiseks

Väärtpaberiosaluste statistikat käsitleva EKP muudetud määruse eelnõu esmane eesmärk on kindlustusseltside otsese aruandlusliini kehtestamine. Komisjon tervitab andmete suuremat katvust, mis sellest tuleneb, kuna kindlustusseltsid on olulised väärtpaberiomanikud.

Komisjon on teadlik vajadusest piirata võimaluse korral institutsionaalsete üksuste statistika kogumise aruandluskoormust. Kavandatud õigusaktis on EKP võtnud arvesse asjaolu, et kindlustusseltsidelt kogutakse andmeid Euroopa Parlamendi ja nõukogu 25. novembri 2009. aasta direktiivi 2009/138/EÜ (kindlustus- ja edasikindlustustegevuse alustamise ja jätkamise kohta (Solventsus II)) (3) raames.

Seeläbi tekkiv üksikasjalik ettekujutus finantssektorist on oluline ka finantsregulatsiooni jaoks eri etappides, nt mõjuhinnangute jaoks, mis lisatakse komisjoni seadusandlikele ettepanekutele, samuti määruse eelnõus viidatud kehtivate õigusaktide järelkontrollide jaoks. Kirjeldatud kontekstis jätab komisjon endale võimaluse pärast läbivaadatud aruandluskohustuse jõustumist viia läbi hindamine selle kohta, kas statistika on otstarbekohane ka arvestades selle olulisust, kehtiva ja tulevase finantsregulatsiooni koostamise ja läbivaatamise jaoks.

Üldise märkusena olgu öeldud, et preambuli alguses olevad viited („võttes arvesse”) tuleks viia kooskõlla institutsioonide vahel kokkulepitud tavaga ja need peaksid seega piirduma õigusliku alusega (st sätetega, mis tegelikult annavad institutsioonile pädevuse kavandatud akti vastuvõtmiseks) ja vajaduse korral viidetega ettepanekule, menetlusele ja arvamustele. Seoses õigusliku alusega tuleks pärast üldist viidet Euroopa Liidu toimimise lepingule seega viidata üksnes määruse (EÜ) nr 2533/98 artikli 5 lõikele 1 ja artikli 6 lõikele 4. Euroopa Keskpankade Süsteemi ja Euroopa Keskpanga põhikirja artikkel 5, määrus (EL) nr 549/2013, Euroopa Parlamendi ja nõukogu direktiivid 2014/65/EL (4) ja 2013/36/EL (5) ega viidatud EKP määrused ei ole EKP muudetud määruse eelnõu õiguslikud alused. Kui viiteid nimetatud muudele sätetele ja õigusaktidele peetakse EKP muudetud määruse eelnõu regulatiivosa õigesti mõistmise eesmärgil kasulikuks, võib neile viidata põhjendustes.

Kokkuvõte

Komisjon toetab EKP muudetud määruse eelnõu, kuna selle tulemusena peaks väärtpaberiosaluste kohta kättesaadavate andmete kogum muutuma täielikumaks, mis on väga tähtis sidusrühmadele, sealhulgas komisjonile.

Brüssel, 26. veebruar 2015 Komisjoni nimel komisjoni liige Marianne THYSSEN

(1) EÜT L 318, 27.11.1998, lk 8.

(2) ELT L 174, 26.6.2013, lk 1.

(3) ELT L 335, 17.12.2009, lk 1.

(4) ELT L 173, 12.6.2014, lk 349.

(5) ELT L 176, 27.6.2013, lk 338.